

 **РЕПУБЛИКА СРБИЈА**

**МИНИСТАРСТВО ГРАЂЕВИНАРСТВА,**

 **САОБРАЋАЈА И ИНФРАСТРУКТУРЕ**

Сектор за инспекцијски надзор

 Одељење инспекције за друмски саобраћај

 Београд

 **ИНСПЕКЦИЈА ЗА ПОСЛОВЕ ДРУМСКОГ САОБРАЋАЈА**

**ИЗВЕШТАЈ:**

Инспекцијски надзор обавља 14 републичких инспектора за друмски саобраћај на целој територији Републике Србије, на граничним и на административним прелазима са Аутономном покрајином Косово и Метохија.

У 2017. години инспектори су извршили постављене задатке контрола привредних субјеката и физичких лица који су обављали домаћи и међународни превоз путника и терета у друмском саобраћају, као и контролу рада аутобуских станица.

У Одељењу за инспекцијске послове друмског саобраћаја обављају се послови који се односе на: инспекцијски надзор над применом закона, других прописа и општих аката из области друмског саобраћаја; предузимање управних и других мера; подношење захтева за покретање прекршајног поступка и пријава због привредног преступа односно кривичног дела; праћење стања и појава од значаја за остваривање законитости и предузимање иницијативе за одговарајуће измене и допуне закона и подзаконских аката; међународну сарадњу у области инспекцијског надзора друмског саобраћаја; други послови из делокруга рада Одељења.

У надлежности инспекције за превоз у друмском саобраћају је спровођење следећих закона:

1. Закон о превозу путника у друмском саобраћају („Службени гласник РС”, број 68/2015),
2. Закон о превозу терета у друмском саобраћају („Службени гласник РС”, број 68/2015),
3. Закон о уговорима о превозу у друмском саобраћају („Службени лист СРЈ”, број 26/95),
4. Закон о радном времену посаде возила у друмском саобраћају и тахографима („Службени гласник РС”, број 96/2015).

У извештајном периоду републички инспектори за послове друмског саобраћаја надлежни за надзор на територији Републике Србије обрадили су 2157 предмета и извршили 4351 редовна и 1146 ванредних инспекцијских надзора, након чега је сачињено 1488 записника, донето 561 решење, сачињено 752 дописа и 366 службених белешки. У наведеном периоду инспектори су поднели 171 захтев за покретање прекршајног поступка и издато је и наплаћено 2007 прекршајних налога у укупном износу од 29.450.000,00 динара.

*Табела: Приказ постигнутих резултата рада инспекције за послове друмског саобраћаја*

|  |  |  |
| --- | --- | --- |
| **Активност** | **Број предмета****2016** **(13+2 инспектора)**  | **Број предмета****2017** **(12+2 инспектора)**  |
| Редовни предмети | 2750 | 2157 |
| Редовни инспекцијски преглед | 2772 | 4351 |
| Ванредни инспекцијски преглед | 2792 | 1146 |
| Сачињени записници | 2283 | 1488 |
| Остала поступања | 1804 | 1194 |
| Сачињене службене белешке | 574 | 366 |
| Дописи  | 741 | 752 |
| Донета решења | 695 | 561 |
| Поднете прекршајне пријаве | 258 | 171 |
| Поднети преивредни преступи | 12  | 12 |
| Издати прекршајни налози | 3434 | 2007 |

 Инспектори Одељења су у јулу и августу као чланови Радне групе за регистрацију и оверу редова вожње за међумесни линијски превоз путника у 2017. години радили на контроли 2700 редова вожње са око 12000 полазака.

Ефекти инспекцијског надзора могу се сагледати на основу нумеричких показатеља и реалног стања превоза у друмском саобраћају. Са постојећим бројем инспектора, расположивим материјално-техничким ресурсима, извршене су инспекцијске контроле на основу којих су предузете инспекцијске мере. Ефекти по питању нелегалног превоза нису постигнути у већој мери због недовољног броја инспектора, недовољне техничке опремљености и незадовољавајућег рада инспектора локалних самоуправа у вршењу Законима поверених послова.

Инспекција је у већини случајева примењивала управну меру привременог искључења возила из саобраћаја на пет, десет, тридесет и деведесет дана, са изрицањем забране обављања превоза које су извршаване на лицу места, а извршиоци су трпели последице кршења одредби закона и подзаконских аката у области превоза у друмском саобраћају. Привремено искључење возила из саобраћаја се показало као најефикаснија мера у сузбијању нелегалног превоза и сиве економије у друмском саобраћају.

Нестанком великих транспортних система и других великих привредних субјеката, настали су мањи транспортни системи који нису били у могућности да у потпуности преузму потребе за превозом путника. Недостатком легалних транспортних капацитета и великог броја радника који су остали без радног места, појавио се велики број нелегалних превозника који обављају међународни и унутрашњи јавни превоз путника и ствари без испуњених услова за приступ професији и тржишту и без измиривања обавеза према држави, чинећи нелојалну конкуренцију и угрожавајући безбедност саобраћаја.

Рад инспекције за послове друмског саобраћаја је прилагођен и усклађен са одредбама Закона о инспекцијском надзору. Републичка инспекција за послове друмског саобраћаја у складу са чланом 44. Закона о инспекцијском надзору (''Службени гласник РС'', број 36/15), даје извештај о извршеним инспекцијским надзорима за 2017. годину.

* У току 2017. године, инспектори за послове друмског саобраћаја, вршили су редовне инспекцијске надзоре над надзираним субјектима који обављају јавни превоз путника и терета у домаћем и међународном друмском саобраћају и над радом аутобуских станица. Велики број контролисаних привредних субјеката су превоз обављали у складу са постојећим законима и подзаконским актима. Код привредних субјеката код којих је утврђена неправилност, након инспекцијског надзора усагласили су своје пословање са законима и подзаконским актима.

Превентивно деловање инспекције за друмски саобраћај у 2017. години је вршено током целе године. Најугроженија област у друмском саобраћају је ванлинијски превоз где се ефекти превентивног делoвања и поступања по саветима инспектора виде непосредно након извршених контрола.

Међутим, углавном контролисана физичка лица су радила супротно одредбама закона и подзаконских аката и с обзиром да нису била регистрована за обављање делатности јавног превоза на њих инспектори нису могли применити меру превентивног деловања, него су предузимане мере које су прописане законима.

* Инспектори су редовно указивали на уочене пропусте и недостатке и на основу њих, покретали ванредне инспекцијске надзоре и налагали мере за отклањање уочених неправилности и недостатака. Такође, инспектори су давали стручну подршку кроз саветодавне посете јединицама локалне самоуправе као извршиоцима законима поверених послова.
* На основу извршених провера контролних листи процењен је средњи ризик исконтролисаних надзираних субјеката.
* У 2017. години, 14 републичких инспектора за послове друмског саобраћаја, извршили су 4351 редовна и 1146 ванредних инспекцијских надзора над спровођењем закона и других прописа из области превоза у друмском саобраћају непосредним увидом у важеће опште и појединачне акте, евиденцију и другу документацију на основу којих је сачињено 1488 записника, донето 561 решење, сачињено 752 дописа и 366 службених белешки. У наведеном периоду инспектори су поднели 171 захтев за покретање прекршајног поступка и издато је и наплаћено 2007 прекршајних налога. У 1194 остала поступања сврстан је и надзор у циљу провере навода по представкама грађана, као и провера наложених мера из раније сачињених записника.
* Акције на сузбијању сиве економије су спровођене на подручју града Београда и Панчева са инспекторима Одељења саобраћајне инспекције Градске управе града Београда и Панчева, где су постигнути значајни резултати и за три месеца рада привремено је из саобраћаја искључено око 100 возила. Организоване су и акције на територији градова и општина Чачак, Бор, Кладово, Зајечар, Неготин, Кладово, Бољевац, Мајданпек, Доњи Милановац, Шабац, Ваљево, Лозница, Ужице, Пожега, Бајина Башта, Крагујевац, Ћуприја, Јагодина и Свилајнац, као и на граничним прелазима где су вршене контроле обављања превоза путника и терета у међународном друмском саобраћају, изрицане су инспекцијске мере обављања међународног превоза путника и терета а возила су спровођена до царинских испостава, граничних прелаза или им је забрањиван приступ на територију РС. Ефикасност контроле нелегалног превоза је мања због отежаног доказивања извршеног прекршаја, а одредбама Закона о прекршајима терет доказивања пада на подносиоца захтева (*инспектора*) због чега судије често одбацују захтеве за покретање прекршајног поступка ради недовољних доказа о извршеном прекршају*.*
* Надзор који спроводи републичка инспекција за друмски саобраћај, покрајинска инспекција, градске и општинске инспекције углавном имају за циљ да организују заједничке акције инспекцијског надзора из области поверених послова на сузбијању нелегалне делатности (*сиве економије у области превоза*), а што се може сматрати приоритетом на успостављању позитивног пословног амбијента и уређености саобраћајног тржишта. Републичка саобраћајна инспекција је упутила инструкције за вршење поверених послова инспекцијског надзора свим градским и општинским управама, односно овлашћеним лицима локалне самоуправе и комунално саобраћајним инспекторима указујући на законску обавезу и неопходност деловања у складу са законским прописима и подзаконским актима из области превоза у друмском саобраћају.
* Редовни инспекцијски надзори су извршени углавном по усвојеном плану уз напомену да се рад инспектора реализовао и у ванредним инспекцијским надзорима и планираним саветодавним посетама.
* У 2017. години инспекција за послове друмског саобраћаја сарађивала је са тржишном, туристичком и инспекцијом рада. По први пут је успостављена сарадња и заједничка контрола са инспекцијом Републике Српске. Успостављена је и редовна комуникација, размена информација као и заједничке контроле са инспекцијом Републике Црне Горе на граничним прелазима „Добраково“ и „Мехов Крш“.
* У току 2017. године у вршењу инспекцијског надзора републички инспектори за послове друмског саобраћаја користили су службене рачунаре, телефоне и аутомобиле. У Одељењу, инспектори су задужени са 12 службених возила код којих је просечна пређена километража око 300.000 километара. Инспектори врше контроле на целој територији Републике Србије, службена возила често остају у квару и самим тим инспектори остају без основног средства за рад.
* Придржавање рокова прописаних за поступање инспекције за послове друмског саобраћаја је у складу са Законом о инспекцијском надзору, Законом о општем управном поступку, налогом за инспекцијски надзор, планом инспекцијског надзора и степеном ризика који је одређен контролним листама у потпуности испоштован.
* Поднето је 12 жалби на решења инспектора за послове друмског саобраћаја од којих су све одбијене на другостепеном нивоу.
* У току 2017. године, на поступање инспектора, притужбе су поднели пет привредних субјеката и дванаест физичких лица. Притужбе су се односиле на поступање инспектора у вршењу инспекцијског надзора. По наведеним представкама поступано је у складу са Законом о превозу путника и Закону о превозу терета у друмском саобраћају.
* У току 2017. године, инспектори су похађали два курса из области примене Закона о инспекцијском надзору као и учешће на семинару „Вештине потребне за вршење инспекцијског надзора“.
* Инспектори за друмски саобраћај, активно су учествовали у комисијама за израду Закона о превозу путника и Закона о превозу терета у друмском саобраћају и подзаконских аката, као и у њиховим изменама и допунама.
* Инспекција је учествовала у давању података који су неопходни за формирање новог софтвера. Инспектори су у току редовног рада радили измене и ажурирање података о предузетим мерама инспектора Одељења.
* Поверене послове над спровођењем одредаба Закона о превозу путника и Закона о превозу терета у друмском саобраћају и подзаконских аката донетих на основу ових закона, као и на основу прописа јединице локалне самоуправе донетих на основу ових закона врши јединица локалне самоуправе, преко општинских, односно градских инспектора за друмски саобраћај. У већини општина однсно градова на територији Републике Србије нелегални превоз је у порасту и представља проблем због недовољног рада градских, односно општинских, инспектора.
* У 2017. години инспектори за послове друмског саобраћаја поднели су 171 захтев за покретање прекршајног поступка и 12 пријава због привредног преступа.

Интерес легалне привреде јесте квалитетан и успешан рад инспекцијских органа, потпуна примена закона из области превоза у друмском саобраћају. На основу досадашњег искуства требало би успоставити квалитетнију сарадњу са јединицама локалне самоуправе а нарочито са начелницима округа, начелницима полицијских управа и инспекцијом рада због ефикаснијих резултата у области превоза у друмском саобраћају. Нарочито је потребно усагласити критеријуме и приоритете у раду правосудних органа и прекршајних судова.

 Начелник Одељења за

послове друмског саобраћаја

 Милан Жарковић